# Roberto Frucht

Roberto Frucht (Brno, 9 d'agost de 1906 - Valparaíso, 26 de juny de 1997) va ser un matemàtic jueu alemany, emigrat a Xile.

## Vida i Obra

Tot i haver nascut a Brünn (actualment Txèquia), la seva família, d'ascendència jueva, es va traslladar a Berlín quan ell només tenia dos anys. En aquesta ciutat va ser escolaritzat i el 1924 va ingressar a la universitat de Berlín dubtant si estudiar física o matemàtiques. Es va inclinar per les matemàtiques, però no va trobar tutor en la seva especialització (el càlcul de tensors) i va preparar la seva tesi doctoral de 1930 sobre teoria de grups sota la direcció d'Issai Schur. En doctorar-se, i havent mort el seu pare, havia de buscar feina, però les places de professor universitari eren escasses i no podia fer de professor de secundària perquè no tenia la nacionalitat alemanya. Així doncs, va obtenir una plaça d'actuari en una companyia d'assegurances a Trieste on va romandre vuit anys i va conèixer qui seria la seva esposa, Mercedes Bertogna. Tot i el seu treball avorrit, va continuar fent recerca i publicant articles de matemàtiques (en alemany) i de comptabilitat (en italià). El 1938, en aprovar-se les lleis racials antisemites al regne d'Itàlia, va decidir emigrar a Sud-amèrica, assentant-se a Buenos Aires, on també va treballar per una companyia asseguradora. El 1939 va rebre una oferta per incorporar-se a la recentment creada Universitat Tècnica Federico Santa Maria de Valparaiso, en la qual va romandre la resta de la seva vida, essent degà de la facultat de física i matemàtiques entre 1948 i 1968 i passant a ser professor emèrit el 1970. Va morir a Valparaiso el 1997.
Les recerques de Frucht van ser sobre tot en teoria de grafs i teoria de grups i és recordat principalment pel teorema que porta el seu nom, que va demostrar el 1938, i que diu que si $\Gamma$ és un grup finit donat, aleshores existeix un graf, el grup d'automorfismes del qual és isomorf a $\Gamma$. La seva solució és constructiva i consisteix en modificar el diagrama de Cayley de $\Gamma$.
Frucht va ser un dels cofundadors de la Sociedad Matemàtica Chilena, de la qual va ser director, i va rebre diferents premis i mencions. Va ser un dels principals dinamitzadors de l'estudi de les matemàtiques a Xile.

## Referències

* ↑ Frucht, 1982, p. 101.
* ↑ Chartrand i Zhang, 2012, p. 72.
* ↑ Siegmund-Schultze, 2009, p. 9.
* ↑ Harary, 1982, p. 98.
* ↑ Hevia, 1995, p. 139.
* ↑ Hevia, 1995, p. 140.

## Bibliografia

* Chartrand, Gary; Zhang, Ping. A First Course in Graph Theory (en anglès). Dover Publications, 2012. ISBN 978-0-486-48368-9.
* Frucht, Roberto W. «How I became interested in graphs and groups» (en anglès). Journal of Graph Theory, Vol. 6, Num. 2, 1982, pàg. 101-104. DOI: 10.1002/jgt.3190060203. ISSN: 0364-9024.
* Harary, Frank «Homage to Roberto Frucht» (en anglès). Journal of Graph Theory, Vol. 6, Num. 2, 1982, pàg. 97-99. DOI: 10.1002/jgt.3190060202. ISSN: 0364-9024.
* Hevia, Héctor «Grafos con grupo dado de automorfismos» (en castellà). Proyecciones, Vol. 14, Num. 2, 1995, pàg. 139-167. DOI: 10.22199/S07160917.1995.0002.00008. ISSN: 0716-0917.
* Siegmund-Schultze, Reinhard. Mathematicians fleeing from Nazi Germany (en anglès). Princeton University Press, 2009. ISBN 978-0-691-14041-4.

## Enllaços externs

* O'Connor, John J.; Robertson, Edmund F. «Roberto Frucht» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Gaete, Walter; González, Raúl. «Historias sansanas: el profesor Roberto Frucht». Universidad Técnica Federico Santa María, 2010. Arxivat de l'original el 19 de novembre 2021. [Consulta: 19 novembre 2021]. (castellà)
* Gaete, Walter; González, Raúl. «Dr. Roberto Frucht W.». Sansanos Alrededor del Mundo, 2009. [Consulta: 19 novembre 2021]. (castellà)
* Mercado Saucedo, Alberto. «Roberto Frucht, matemático en tránsito». Cuaderno de Cultura Científica, 2020. [Consulta: 19 novembre 2021]. (castellà)